

Podgorica 04.07.2017

**Predmet:** Žalbe zbog kršenja načela I, II, III i VII Kodeksa novinara u tekstovima “**Zapošljavaju nove, a otpustili 100 radnika**”, “**Vlast u Kolašinu ne interesuju zakoni države**” i “**Konjević pokrovitelj Željkinog bezakonja**”koji su objavljeni 24.02, 03.03 i 07.03.2017 godine u “Dnevnim Novinama”.

**RJEŠENJE**

Komisija za žalbe u tekstovima “**Zapošljavaju nove, a otpustili 100 radnika**”, “**Vlast u Kolašinu ne interesuju zakoni države**” i “**Konjević pokrovitelj Željkinog bezakonja**” nije pronašla elemente kršenja nekog od načela Kodeksa novinara. Komisija za žalbe je konstatovala da se u svim navedenim tekstovima radi o prenošenju saopštenja različitih organizacija iz Kolašina. U tekstovima nije bilo komentara ili bilo kakvog uticaja novinara na sadržaj. Smatramo da se u predmetnim tekstovima radi o formi slobode izražavanja u kojoj urednička intervencija nije prepoznata, te u tom smislu ne može biti pozvana na odgovornost.

***Obrazloženje***

Medijski Savjet za samoregulaciju je dobio žalbe od Željke Vuksanović, predsjednice opštine Kolašin, zbog kršenja načela I, II, III i VII Kodeksa novinara u tekstovima “**Zapošljavaju nove, a otpustili 100 radnika**”, “**Vlast u Kolašinu ne interesuju zakoni države**” i “**Konjević pokrovitelj Željkinog bezakonja**”koji su objavljeni 24.02, 03.03 i 07.03.2017 godine u “Dnevnim Novinama”.

Iako se radi o pojedinačnim žalbama Komisija za monitoring i žalbe je riješila da spoji ove predmete, jer se radi o tematski sličnim ili istim predmetima.

Svi navedeni tekstovi su u suštini saopštenja organizacije “Za zakon i pravdu” i tri sindikalne organizacije, koji su dijelom citirani, a dijelom prepričani.

U tekstu od 24.02. “**Zapošljavaju nove, a otpustili 100 radnika**” objavljeno je saopštenje organizacije “Za zakon i pravdu” u kome se tvrdi da je predsjednica opštine Kolašin najavila da će zaposliti 15 novih radnika, iako je prethodno otpustila 100 radnika. Iz ove organizacije su u daljem tekstu saopštenja uputili niz kritika na račun rada predsjednice. U žalbi Vuksanović tvrdi da nije tačan podatak da je izjavila da će zaposliti 15 novih radnika, jer finansijska situacija u opštini to ne dozvoljava. Ona takođe tvrdi da novinarka ne preduzima niti jednu aktivnost kako bi provjerila tačnost informacija koje objavljuje.

U tekstu od 03.03.2017 “**Vlast u Kolašinu ne interesuju zakoni države**” objavljeno je saopštenje takođe organizacije “Za zakon i pravdu” u kome se kritikuje rad opštinske komisije za žalbe i neefikasnost u rješavanju žalbi radnika. Saopštenje je dijelom citirano, a dijelom prepričano. U žalbi predsjednica opštine tvrdi da je novinar, bez obzira što se radilo o navodnom prenošenju stavova drugih, suprotno Kodeksu objavio informaciju za koju zna da je lažna, zlonamjerna i neosnovana. Za nju je sporno i to što je u tekstu navedeno da Komisija za žalbe donosi rješnja suprotno stavovima Ustavnog suda, da radi bez prisustva predstavnika sindikata i bez predsjednika Komisije.

“**Konjević pokrovitelj Željkinog bezakonja**” je tekst objavljen 07.03.2017 u kome je objavljeno saopštenje tri kolašinske sindikalne organizacije. Kao i prethodni tekstovi i u ovom je saopštenje dijelom citirano, a dijelom prepričano. Tekst iznosi više optužbi na rad predsjednice kolašinske opštine Željke Vuksanović. Između ostaloga se u njemu tvrdi da je za bezakonje predsjednice odgovorna SDP i Raško Konjević. Takođe se navodi da u organima lokalne samouprave već tri godine vlada haos i bezakonje i da se dovode u pitanje svi poslovi.

Predsjednica kolašinske opštine u žalbi navodi da je tekst:”…pun neistinitih tvrdnji koje se prezentuju bez bilo kakvih dokaza koji bi ih potvrdili. Novinar se ne može kriti niti objavljivati saopštenja koja obiluju neistinama i uvredama, a koja ugrožava ličnost onih koji su u članku pomenuti.”

Medijski savjet za samoregulaciju je povodom navedenih žalbi zatražio stav redakcije “Dnevnih novina”. Ni poslije dužeg čekanja odgovor nijesmo dobili, tako da smo navedene žalbe razmatrali bez stava novinara i redakcije.

Komisija za žalbe je konstatovala da se u svim navedenim tekstovima radi o prenošenju saopštenja različitih organizacija iz Kolašina. U tekstovima nije bilo komentara ili bilo kakvog uticaja novinara na sadržaj. Od objavljivanja integralnog teksta saopštenja ovaj tekst se razlikuje samo stilski, jer su pojedini djelovi prepričani.

Komisija za žalbe u tekstovima “**Zapošljavaju nove, a otpustili 100 radnika**”, “**Vlast u Kolašinu ne interesuju zakoni države**” i “**Konjević pokrovitelj Željkinog bezakonja**” nije pronašla elemente kršenja nekog od načela Kodeksa novinara. Stava smo da se u pomenutim tekstovima radi o slobodi izražavanja koju su mediji dužni da poštuju.

Komisija preporučuje žaliteljki da se u ovoj i sličnim situacijama koristi institutom ispravke i odgovora, ako smatra da su nečijim saopštenjima iznijete netačne informacije ili povrijeđeno neko od osnovnih ljudskih prava.

**Komisija za monitoring i žalbe**

Aneta Spaić

Sonja Drobac

Danilo Burzan

Branko Vojičić

RankoVujović